महाराष्ट्र राज्य सहकारी (शिखर) बँक घोटाळ्याप्रकरणी माजी उपमुख्यमंत्री अजित पवार यांच्यासह 70 जणांवर गुन्हा दाखल केला आहे. यात शरद पवारांचं नाव आहे का, हे अद्याप स्पष्ट नाही, पण या प्रकरणातील चौकशीत आपण पूर्ण सहकार्य करू, असंही पवारांनी बुधवारी दुपारी एका पत्रकार परिषदेत सांगितलं. मी स्वत: शुक्रवारी दुपारी 2 वाजता EDच्या ऑफिसला जाणार, असंही ते यावेळी म्हणाले.

ऐन विधानसभा निवडणुकीच्या तोंडावर होत असलेल्या EDच्या या कारवाईविषयी शंका उपस्थित केली जात आहे.

"EDचा राजकीय उपयोग सर्रास देशभरात केला जात आहे. विरोधी पक्षाच्या नेत्यांची तोंडे बंद करण्यासाठी शस्त्र म्हणून EDचा वापर केला जात आहे," असा आरोप या प्रकरणात राष्ट्रवादीचे ज्येष्ठ नेते छगन भुजबळ यांनी केला आहे.

मात्र "राज्य सरकार सुडानं वागतंय, कुणाला टार्गेट करतंय असं वाटणं चुकीचं आहे," असं मुख्यमंत्री देवेंद्र फडणवीस म्हणाले.

"ही कारवाई सुडापोटी होतेय का, या खोलात मी जाऊ इच्छित नाही," असं पवार म्हणाले. "मला महाराष्ट्रात जो काही अभूतपूर्व प्रतिसाद लाभतोय, तो पाहिल्यानंतर सूडबुद्धीची शंका अनेकांना येते. माझ्याकडे त्याची माहिती नाही," अस... आणखी 4000 वर्णांसाठी लेख सुरू ठेवा:
ंही ते पुढे म्हणाले.

त्यामुळं EDची कारवाई खरंच सुडापोटी आहे का आणि या पावलाचा राष्ट्रवादीला काही फायदा होईल का, असे प्रश्न आता चर्चेत आले आहेत.

हे सुडाचं राजकारण आहे का?

"बँक घोटाळ्याच्या कारवाईची प्रक्रिया फेब्रुवारीपासून सुरू झालीय. पण आता निवडणुकीच्या तोंडावर गुन्हा दाखल झाल्यानं टायमिंग जुळून आलंय आणि ते राष्ट्रवादीला फायदेशीर ठरणार आहे," असं पत्रकार धर्मेंद्र जोरे सांगतात.

तर ज्येष्ठ पत्रकार मृणालिनी नानिवडेकर सांगतात की "EDची कारवाई सुडापोटी नसेल, पण त्याचा अर्थ तसाच लावला जाईल. प्रत्येकजण या संस्थांचा उपयोग करूनच घेत असतो. काँग्रेस सत्तेत असताना मोदी-शाहांना खटल्यांना सामोरं जावं लागलं होतं, तो याचाच भाग होता. आता भाजपला निर्विवाद बहुमत मिळाल्यानंतर ते या संस्थांचा वापर करत नसतील, असं म्हणता येणार नाही. पण ज्यानं काही केलंच नसेल, त्यांनी घाबरण्याचं कारण नाही."

पत्रकार शुभांगी खापरे म्हणतात, "या घोटाळ्याचा मुद्दा कोर्टासमोर होता. कोर्टाच्या आदेशानंतर कारवाई झालीय. त्यामुळं सुडाचं राजकारण आहे, असं म्हणता येणार नाही."

बुधवारी घेतलेल्या पत्रकार परिषदेत शरद पवार म्हणाले, "छत्रपती शिवाजी महाराजांचा हा महाराष्ट्र आहे. दिल्लीच्या तख्तापुढे झुकणं आम्हाला मान्य नाही."

यावर बोलताना वरिष्ठ पत्रकार योगेश पवार म्हणतात, "इतिहासाचा आधार घेण्याची महाराष्ट्रातल्या राजकीय नेत्यांना सवय आहे. पण याचा काहीच फायदा होईल, असं वाटत नाही."

तर मृणालिनी नानिवडेकर म्हणतात, "महाराष्ट्रावर अन्याय केला जातोय, असं म्हणण्यात अर्थ नाही. पवारांवर केला जात असेल, पण महाराष्ट्राला मोदी सरकारनं अनेक योजना दिल्यात. त्यामुळं अन्याय होतंय, असं वाटत नाही. तसंही, राजकारणात छत्रपती शिवाजी महाराजांच्या नावाचा मोठ्या प्रमाणात वापर केला जातोय."

मात्र गेल्या काही दिवसात राष्ट्रवादी काँग्रेसमधील दिग्गज नेत्यांनी भाजपची वाट धरली. त्यानंतर शरद पवारांनी मराठवाडा आणि पश्चिम महाराष्ट्राचा दौरा केला. या दौऱ्यात त्यांना तरुणांचा चांगला प्रतिसाद लाभल्याचं पाहायला मिळाला. त्यामुळे अचानक ही कारवाई झाली, असंही म्हटलं जातंय.

याबाबत वरिष्ठ पत्रकार योगेश पवार म्हणतात, "कृषी क्षेत्रात अनेक समस्या आहेत, लोकांमध्ये असंतोष आहे. अशा स्थिती स्वत: शरद पवार प्रचारासाठी बाहेर पडल्यानं, ते हमखास या गोष्टी सार्वजनिकरीत्या उपस्थित करतील. त्यामुळं अर्थात त्यांची भीती...